Solidariteit beklink oorwinning in regstelsaak teen Tshwane-munisipaliteitDie arbeidshof in Johannesburg het Donderdag beslis dat die Tshwane-munisipaliteit onbillik regstellende aksie toegepas het deur nie een van sy werknemers vir ŉ hoër pos te oorweeg nie weens sy velkleur. Die vakbond Solidariteit sê ŉ skikking is vroeër die week deur sy lid, Marco de Sampaio, en die Tshwane-munisipaliteit bereik. ŉ Hofbevel is vandag in die arbeidshof in Johannesburg gegee wat onder meer bepaal dat gelyke indiensneming nie as ŉ kriterium vir die vul van die pos waarvoor De Sampaio aansoek gedoen het, gebruik mag word nie. Volgens dr. Dirk Hermann, adjunk uitvoerende hoof van Solidariteit, is De Sampaio se saak juis ŉ oorwinning aangesien dit bewys dat gelyke indiensneming nie as ŉ absolute maatstaf in aanstellings gebruik kan word nie. “Hierdie hofbevel is ŉ oorwinning vir meriete en geregtigheid. Vir die inwoners van die groter Tshwane munisipale gebied beteken die beginsel van meriete dat die beste diens gelewer sal word,” verduidelik Hermann. De Sampaio, wat sedert 1999 by die Tshwane-munisipaliteit werk, het reeds vier keer aansoek gedoen om die pos waarin hy vir die afgelope drie jaar waarneem. Hy is egter elke keer, weens die onbillike toepassing van regstellende aksie, nie oorweeg nie en die pos is vakant gelaat. Ingevolge die skikking, wat vandag deur die hofbevel bekragtig is, sal De Sampaio nou wel op die kortlys vir die vakante pos geplaas word. Dit volg nadat hy in September vanjaar vir die vierde keer aansoek gedoen het vir die pos van adjunkdirekteur vir stelselontwikkeling in die departement van water en sanitasie by die munisipaliteit. Benewens dat hy op die kortlys geplaas sal word, het die partye ooreengekom dat De Sampaio ook vir ŉ onderhoud genooi sal word en dat gelyke indiensneming nie as ŉ kriterium vir die pos gebruik sal word nie.